Dr KPD Maphalla o qadile ho ngola a le lemo tse leshome le metso e mehlano. Ka bongodi ba hae le dingolwa tsa hae tse ratwang o se a fumane dikgau tse letooto. Dilemong tse latelanang pakeng tsa 1991 le 1994 Maphalla e bile mohlodi wa mohope o potolohang wa mokgatlo wa bangodi wa Lesiba e leng mohope wa Moiloa. Ka 2005 lefapha la naha la bonono le setso le ile la tlotla Maphalla ka kgau e babatsehang ya boiphihlelo ba bophelo bohle (Lifetime Achiever Award) eo a ileng a e neheletswa ke letona la nako eo la lefapha e leng, Dr Pallo Jordan. Ka selemo se latelang sa 2006, lefapha la Freistata la dipapadi, bonono, setso le boikgathollo la abela Maphalla lengolo la tlotlo bakeng sa seabo sa hae se toma ntshetsopeleng ya puo ya Sesotho le dingolwa tsa yona. Ngaka Maphalla e bile mohlodi dikgaung tsa dingolwa tsa M-NET le De Jager Haum. Ka selemo sa 2009 e bile mohlodi mokgahlelong wa puo ya Sesotho dikgaung tsa dingolwa tsa Maskew Miller Longman. Nakong e fetileng lekgotla la dipuo la Aforika Borwa (PanSalb) e ile ya mo tlotla bakeng sa seabo sa hae se babatsehang seo a bileng le sona puong ya Sesotho (Dikgau tsa hae tse ding di kenyeleditswe profaeleng e felletseng ya mesebetsi, dibuka le dikgau tsa hae). Ka selemo sa 2007, Univesithi ya Freistata e ile ya tlotla KPD Maphalla ka lengolo la tlotlo la bongaka (honorary doctorate). Ha jwale o ntse a kgothalletsa bangodi ba batjha ka ho ngola dipokello mmoho le bona.